61  Tremenet ez eus kalz bloaveziou. Jezuz en deus bremañ tregont vloaz ha deuet eo evitañ an eur da brezeg an Aviel.  Ha setu ma'z eus eun eured e Kana, eur gêng vihan e kichen Nazared. An dud nevez, hep mar ebet, a zo kerent da Vari ha da Josef ; pedet int bet d'an eured ha mont a  reont laouen da gêrig Kana. Eno war bedenn ar Werc'hez e raio Jezuz e genta burzud.  An daou bried yaouank, evel m'emañ ar c'hiz e pep bro ha dreist-holl e bro ar Sav-Heol, o deus graet pourchas eul lein vras evit ar gerent hag ar vignoned a zo deuet d'an eured.  E-kreiz al lein e teuas ar gwin da vankout. Ar Werc'hez, bepred tener, a savas en he c'halon eun tammig anken o soñjal pegen diaes e kavje an daou bried yaouank. Mont a reas da gaout Jezuz : « N'o deus mui a win » emezi d'ezañ goustadik.  « Maouez, a respontas Jezuz, perak va fedi evelse? N'eo ket deuet c'hoaz va eur. »  62  Arabat eo d'eomp beza sebezet gant ar c'homzou-se, na gant ar re hon eus klevet ar Mabig Jezuz o lavarout d'e Vamm pa voe kavet ganti en Templ.  Nag en eil nag en egile anezo n'eus netra a enep an doujans a die ar santela eus ar vugale d'ar santela eus ar mammou.  Amañ adarre Jezuz en deus c'hoant rei da c'houzout d'an Koll ez eo dreist pep tra Mab d'an Tad a zo en Neñv. Ouspenn-se, er yez ma  komze Jezuz, ar ger «maouez», e genou eur bugel o respont d'e vamm, n'eus ennañ na dispriz na yemenn.  Evit gwir, Mari n'eo ket souezet an distera. Gouzout a ra en deus he Mab selaouet he fedenn, rak lavarout a ra kerkent d'ar servicherien : « Grit kement a gemenno d'eoc'h ».  Bez'ez oa eno c'houec'h laouerig vaen, a lakae ar Juzevien dour enno d'en em walc'hi araok o frejou. E pep hini anezo ez ae daou vuzul pe dri. Jezuz a lavaras : « Leugnit anezo a zour » Ha e kargjont anezo barr-leun « Kemerit  bremañ, eme Jezuz, ha kasit da vestr an eured. » Ar mestr a dañvas. « Met na pegen mat eo ar gwin » Eus pelec'h eta e teu?... Ne oar ket, met ar servicherien a oar rak gwelet o deus Mari o tont da gaout Jezuz hag inti o unan eo o deus karget al laouiri a zour, dour deuet da veza gwin dre c'halloud Doue.  P'en devoe tañvet ar gwin, mestr an eured ne c'hellas ket mirout a lavarout d'ar pried nevez « Pep den a zigas da geñta ar gwin mat, ha pa vez eun tammig savet d'ar penn e tigas hini disteroc'h. C'houi  avat hoc'h eus dalc'het ar gwin mat betek-hen. »  64  Setu kenta burzud Hor Salver.  A dra-sur e raio meur a hini c'hoaz araok kui-taat ar bed-mañ, meur a hini zoken skedusoc'h eget hemañ, met rouez eo ar burzudou a ziskouez d'eomp karantez Jezuz evit an dud, kement ha ma ra burzud an dour deuet da veza gwin en eured Kana.  Dalc'homp soñj n'en deus Jezuz graet ar burzud-se nemet ablamour m'eo bet pedet gant e Vamm.  Ha kement-mañ a die lakaat en hor c'halon eur fizians hep muzul er  Werc'hez Vari. Jezuz a zo holl- c'halloudus ha ne c'hell nac'h netra ouz e vamm. Penaoz eta ne vefemp ket sur da veza selaouet ganti, dreist-holl ma c'houlennomp digañti madou an ene, madou evit ar vuhez da zont.  Morse eur bedenn kinniget da Jezuz gant ar Werc'hez ne vezo graet skouarn-vouzar outi.